Ikea lancerer vandmåler til bruseren

Svenske Ikea har kastet sig over badeværelset med en ny dims, der skal få os til at bruge mindre vand, når vi går i bad. Den hedder Bergvattnet og er en vandmåler, der monteres direkte på bruseren og viser – i realtid – hvor meget vand du har brugt, hvor varmt det er, og hvor længe du har stået under strålerne.

Displayet er stort nok til, at du kan aflæse det selv med shampoo i øjnene, og måleren har endda en lille pausefunktion: Hvis du stopper vandet i under to minutter, fortsætter den, hvor den slap, når du tænder igen. Ikea mener, at det både kan skabe bevidsthed om vandforbrug og måske starte en lille, venlig konkurrence i hjemmet om, hvem der er den hurtigste bader.

Bergvattnet passer til de fleste termostat- og standardblandingsbatterier, uanset om den monteres på blandingsbatteriets nederste udløb eller ved bruserens slange.

Den kører på batteri, leveres med pakning og tre års garanti, og er en del af Ikeas begrænsede kollektion af vandbesparende løsninger, der også tæller bruserhoved, blandingsbatteri til håndvask og en automatisk omskifter til brusere.

Prisen ligger på 299 kroner for vandmåleren, der allerede er dukket op på den danske Ikea-hjemmeside.

Vi har tidligere testet et brusehoved, hvor den samme funktionalitet er indbygget, nemlig Oras Hydractiva Digital.

LÆS MERE: Test af Oras Hydractiva Digital.

Ikea lancerer vandmåler til bruseren